นายกรัฐมนตรี ย้ำยุทธศาสตร์ชาติ คือกลไกหลักสร้างอนาคตประเทศ ขอทุกคนทำความเข้าใจและร่วมกันขับเคลื่อน
นายกรัฐมนตรี ย้ำยุทธศาสตร์ชาติ คือกลไกหลักสร้างอนาคตประเทศ ขอทุกคนทำความเข้าใจและร่วมกันขับเคลื่อนพลเอก ประยุทธ์ จันทร์โอชา นายกรัฐมนตรี ในฐานะประธานกรรมการยุทธศาสตร์ชาติเป็นประธานเปิดงานมหกรรมสร้างการตระหนักรู้ต่อยุทธศาสตร์ชาติ  “อนาคตไทยอนาคตเรา Our country our future” ณ Convention ฮอลล์ โรงแรมเซ็นทาราแกรนด์ พร้อมแสดงปาฐกถาพิเศษเรื่อง “อนาคตไทยอนาคตเรา Our country our future”นายกรัฐมนตรี กล่าวว่า ความเข้าใจในยุทธศาสตร์ชาติเป็นสิ่งสำคัญเพื่อให้ทุกคนได้เห็นภาพเดียวกัน นำไปสู่ความร่วมมือที่จะขับเคลื่อนประเทศไปสู่เป้าหมายการพัฒนาที่ยั่งยืน และก้าวพ้นประเทศที่มีรายได้ปานกลาง ที่ผ่านมารัฐบาลได้พยายามวางแนวทางการพัฒนาประเทศที่สอดคล้องต่อการขับเคลื่อนยุทธศาสตร์ชาติทั้ง 6 ด้าน ในระยะทุกๆ 5 ปี และระยะ 20 ปี เปรียบเสมือนเข็มทิศในการกำหนดเป้าหมายการพัฒนาประเทศซึ่งจะเป็นการพัฒนาที่ครอบคลุมประชาชนทุกกลุ่มทุกช่วงวัย และต้องทำให้ประเทศไทยมีขีดความสามารถในการรองรับความเปลี่ยนแปลงของโลกอย่างก้าวกระโดด โดยเฉพาะการนำเทคโนโลยีด้านต่างๆ มาใช้ประโยชน์ทั้งในเรื่องของความมั่นคงของประเทศ การศึกษา การพัฒนาทรัพยากรมนุษย์ การปรับภาคการเกษตร ภาคบริการ ให้มีประสิทธิภาพเพิ่มมูลค่าให้กับประเทศได้ ด้วยการพัฒนาโครงสร้างพื้นฐานทุกด้านเพื่อเอื้อต่อการพัฒนาประเทศ สร้างความเท่าเทียมให้กับคนทุกกลุ่ม ทำให้ประชาชนทุกคนมีความสุขทุกคนมีความเข้าใจและปฏิบัติตามกฎหมายเดียวกัน โดยการขับเคลื่อนประเทศถือเป็นการทำงานใหญ่ ที่จะต้องเข้าใจงานเล็กนั่นคือการดำเนินการตามนโยบายตามยุทธศาสตร์ชาติจะต้องเข้าใจแนวทางปฏิบัติในระดับหน่วยงานทุกหน่วยงาน นายกรัฐมนตรี ยังได้เยี่ยมชมการจัดแสดงนิทรรศการมหกรรมการสร้างการตระหนักรู้ต่อยุทธศาสตร์ชาติอนาคตไทยอนาคตเราที่จะมีขึ้นระหว่างวันที่ 30 มกราคมถึง 1 กุมภาพันธ์ 2562 โดยนิทรรศการจะเปิดให้ประชาชนได้เรียนรู้ทำความรู้จักกับยุทธศาสตร์ชาติโดยแบ่งออกเป็นสามส่วน คือส่วนการจัดแสดงเกี่ยวกับภาพรวมของยุทธศาสตร์ชาติ ส่วนจัดแสดงภาพของอนาคตประเทศเมื่อได้รับการพัฒนาและส่วนที่สรุปเพื่อสร้างความเข้าใจตระหนักถึงความสำคัญของยุทธศาสตร์ชาติ นอกจากนี้ยังมีแผ่นพับอินโฟกราฟฟิกแจกจ่ายให้กับประชาชนเพื่อง่ายต่อการทำความเข้าใจยุทธศาสตร์ชาติ